b'\n_START_ARTICLE_\nVenta Icenorum\n_START_PARAGRAPH_\nVenta Icenorum, i betydningen \xc2\xabByen til ikenerne\xc2\xbb, Venta er brytonisk for \xc2\xabby\xc2\xbb eller \xc2\xabm\xc3\xb8tested\xc2\xbb, og er lokalisert ved dagens engelske landsby Caistor St. Edmund i Norfolk. Den var en civitas eller hovedstad til den britonske stammen ikenere. De befolket flatlandet og myrlandet i Norfolk og er kjent for \xc3\xa5 ha utl\xc3\xb8st et storstilt oppr\xc3\xb8r mot det romerske styret under deres dronning Boudicca vinteren 61._NEWLINE_Byen i seg selv var antagelig lagt ut planmessig og dets f\xc3\xb8rste gater var gruslagte, antagelig i l\xc3\xb8pet av begynnelsen av 100-tallet. Byens st\xc3\xb8rrelse ble redusert under Boudiccas oppr\xc3\xb8r til omtrent 16 hektar. Ikenerne hadde sterke b\xc3\xa5nd til nabostammen trinovantene i s\xc3\xb8r, kanskje ogs\xc3\xa5 med de siviliserte koritanerne i nordvest og med de tidligere fiendene katuvellaunerne i s\xc3\xb8rvest._NEWLINE_Byen, som er omtalt i Ravennatis Anonymi Cosmographia og Itinerarium Antonini var en bosetning ikke langt fra Caistor St. Edmund, rundt 8\xc2\xa0km s\xc3\xb8r for dagens Norwich og 2\xe2\x80\x933\xc2\xa0km fra en sirkul\xc3\xa6r jordvoll fra bronsealderen ved Arminghall. Den ligger ved elven Tas. Jordvollene av Venta Icenorum kan fortsatt bli sett ved Caistor St. Edmund i dag. Ruinene (British National Grid ref TG230034) er i varetekt av Norfolk Archaeological Trust og h\xc3\xa5ndtert av South Norfolk District Council.'